གནས། །ཞེས་གསུངས་པ་ཇི་བཞིན་ནོ། །
གསུམ་པ་ཆེན་པོ་གསུམ་གྱི་དགོངས་པ་གཅིག་ཏུ་བསྟན་པ་ནི། རབ་ཏུ་མི་གནས་
དབུ་མ་ཆེན་པོའི་དོན། །ཁྱབ་བརྡལ་ལྷུན་འབྱམས་ཕྱག་རྒྱ་ཆེན་པོའི་ངང༌། །མཐའ་
གྲོལ་ཀློང་ཡངས་རྫོགས་པ་ཆེན་པོའི་གནད། །ས་ལམ་ཡོན་ཏན་གཞིར་རྫོགས་ལྷུན་
གྲུབ་སྦུབས། །ཞེས་སོ། །སྤྲོས་པ་ཀུན་ལས་འདས་པའི་སྨྲ་བསམ་བརྗོད་མེད་རང་
རིག་པའི་ཡེ་ཤེས་ཡུལ་མེད་རང་གསལ་མྱང་བྱ་མྱོང་བྱེད་གཉིས་སུ་མེད་པ་གཉུག་
མ་རང་གནས་སྐྱེ་འགག་གཉིས་མེད། ཁས་ལེན་ཐམས་ཅད་དང་བྲལ་བའི་ཆོས་
སྐུ་དེ་བཞིན་ཉིད་ཀྱི་དོན་ཇི་བཞིན་མངོན་སུམ་ཉམས་སུ་མྱོང་བ་དེའི་ཚེ་མཐའ་གང་
དུའང་རབ་ཏུ་མི་གནས་པའི་དབུ་མ་ཆེན་པོ་ཞེས་བྱ་སྟེ། རིན་ཆེན་ཕྲེང་བ་ལས།
ངོ་བོ་རབ་ཏུ་མི་གནས་པ། །ཡོད་མིན་མེད་མིན་གཉིས་ཀ་མིན། །གཉིས་མེད་མ་
ཡིན་དབུས་མ་ཡིན། །སྟོང་པ་མ་ཡིན་མི་སྟོང་མིན། །རྒྱུ་མེད་མ་ཡིན་ཡང་དག་
མིན། །བདེན་པ་མ་ཡིན་བརྫུན་པ་མིན། །དག་པ་མ་ཡིན་མ་དག་མིན། །བླང་
མེད་དོར་མེད་དེ་ཁོ་ན། །ཞེས་གསུངས་པ་བཞིན་མཉམ་པར་གཞག་པ་ན། དབུ་
མ་རིན་ཆེན་སྒྲོན་མར་སློབ་དཔོན་ཀླུ་སྒྲུབ་ཀྱི་གསུངས་དྲངས་པར་ཤེས་པ་ཅི་ལ་
63

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
ཡང་མི་གནས། ཅིར་ཡང་མི་རྟོག ཅི་ལ་ཡང་སེམས་པ་མེད་པ། མཐའ་ཐམས་
ཅད་ལ་མི་གནས་པ། ཤེས་པ་ཅིའི་ངོ་བོར་ཡང་མ་སྐྱེས་པ་ཅི་ཡང་མ་ཡིན་པར་བསྒོམ་
པར་བྱའོ། །ཞེས་པ་རྣམས་རྫོགས་ཆེན་དང་དགོངས་པ་གཅིག་པར་སྔར་བཤད་
ཟིན་པ་བཞིན་ནོ། །དེ་ཉིད་ཕྱག་རྒྱ་ཆེན་པོའང་ཡིན་ཏེ། སློབ་དཔོན་བཛྲ་པཱ་ཎིས།
ཕྱག་རྒྱ་ཆེན་པོའི་རང་གི་ངོ་བོ་ནི་མི་འདའ་བས་ན་ཕྱག་རྒྱ་སྟེ། དཔེར་ན་འཁོར་
ལོས་སྒྱུར་བའི་བཀའ་རྟགས་ཀྱི་ཕྱག་རྒྱ་ལས་མཐའ་འཁོབ་ཀྱི་རྒྱལ་ཕྲན་དང་བློན་
པོ་སོགས་གང་གིས་འདའ་མི་ནུས་པ་བཞིན་ཕྱི་ནང་གི་ཆོས་སྣ་ཚོགས་པ་རྣམས་
ཕྱག་རྒྱ་ཆེན་པོ་ལྷུན་གྱིས་གྲུབ་པའི་ཡེ་ཤེས་ཟུང་དུ་འཇུག་པའི་ངོ་བོ་ལས་མི་འདའ་
བས་ན་ཕྱག་རྒྱ་ཡིན་ལ། ཆེན་པོ་ནི་ལས་ཀྱི་ཕྱག་རྒྱ་དང་། ཆོས་ཀྱི་ཕྱག་རྒྱ་དང༌།
དམ་ཚིག་གི་ཕྱག་རྒྱ་གསུམ་གྱི་ངོ་བོ་ཡིན་པས་ན་ཆེན་པོའོ། །ཞེས་དང་། དཀའ་
འགྲེལ་པདྨ་ཅན་ལས། ཕྱག་རྒྱ་ཆེ་ཞེས་བྱ་བ་ནི། འདས་པ་དང་། མ་བྱོན་པ་དང་།
ད་ལྟར་བྱུང་བའི་དེ་བཞིན་གཤེགས་པ་ཐམས་ཅད་སྐྱེད་པར་མཛད་པ། ཤེས་རབ་
ཀྱི་ཕ་རོལ་ཏུ་ཕྱིན་པ་ཡིན་ལ། རབ་ཏུ་མི་གནས་པའི་མྱ་ངན་ལས་འདས་པའམ།
མི་འཕོ་བའི་བདེ་བ་ལ་རྒྱས་བཏབ་པ་ན་ཕྱག་རྒྱ་སྟེ། ལས་ཀྱི་ཕྱག་རྒྱ་དང་ཡེ་ཤེས་
ཀྱི་ཕྱག་རྒྱ་ལས་ཁྱད་པར་དུ་གྱུར་པ་དང༌། འཁོར་བའི་བག་ཆགས་དང་བྲལ་བར་
གྱུར་པས་ན་ཆེན་པོ་ཞེས་བྱའོ། །ཞེས་བཤད་པ་དང༌། དུས་ཀྱི་འཁོར་ལོ་ལས།
ལས་ཀྱི་ཕྱག་རྒྱ་ཡོངས་དོར་ཞིང་། །བརྟགས་པའི་ཡེ་ཤེས་ཕྱག་རྒྱ་སྤངས། །མཆོག་
ཏུ་མི་འགྱུར་སྦྱོར་བ་ཡིས། །ཕྱག་རྒྱ་ཆེན་པོ་རྣམ་པར་བསྒོམ། །ཞེས་གསུངས་
པ་ལྟར་ཕྱག་རྒྱ་གཞན་གསུམ་ལ་མ་ལྟོས་པར། ཐོག་མ་ཉིད་ནས་ཕྱག་རྒྱ་ཆེན་པོ་
བསྒོམ་པར་གསུངས་ཤིང༌། དེའང་མཚན་གྱི་རྣམ་གྲངས་ཙམ་ལས་ངོ་བོ་ཀ་དག་
དང་གཅིག་ཏུ་གྲུབ་པའི་ཕྱིར་འགྲོ་བའི་མགོན་པོ་ཕག་མོ་གྲུ་པའི་ཞལ་ནས། འཁོར་
64

དགེ་པཎ་ཚེ་དབང་མཆོག་གྲུབ་བཀའ་འབུམ།
དང་མྱ་ངན་འདས་པའི་ཆོས། །སེམས་སུ་རྫོགས་པས་རྫོགས་ཆེན་ཡིན། །བཟང་
རྟོག་ངན་རྟོག་ཐམས་ཅད་ཀུན། །ཡིད་ལ་མི་བྱེད་ཕྱག་རྒྱ་ཆེ། །ཞེས་གསུངས་པ་
བཞིན་ནོ། །དེ་ལྟ་མོད་ཀྱི་དབུ་མ་ཆེན་པོ་དང༌། ཕྱག་རྒྱ་ཆེན་པོའི་གནས་ལུགས་
དེ་ལྟར་བསྟན་ཀྱང༌། ད་ལྟའི་ཐ་མལ་གྱི་ཤེས་རིག་སོ་མ་རྗེན་པ་འདི་ཉིད་སྤུ་མ་
བརྗེས། མདོག་མ་བསྒྱུར་བ་ཉིད་སངས་རྒྱས་སུ་འདོད་པ་རྫོགས་པ་ཆེན་པོ་རང་
སའི་ཤེས་རབ་རྨད་དུ་བྱུང་བས་ཁྱད་དུ་འཕགས་ཤིང་འདུས་བྱས་པའི་རྒྱུ་འབྲས་
གཅིག་ལ་གཅིག་ལྟོས་ཀྱི་ཆོས་རྣམས་ལ་ཟློ་བའི་ཆོས་དབྱིངས་འདུས་མ་བྱས་ཡིན་
ལུགས་ལྟར་མཐོང་བའི་དུས་ན། མུ་ཏིག་ཕྲེང་བ་ལས། རང་བཞིན་སྣང་བའི་ཆོས་
རྣམས་ལ། །དྲི་མ་མེད་པས་ཕྲ་རགས་ལོག །གཟུང་འཛིན་མེད་པས་འཁྲུལ་བ་
ལོག །འགྱུ་བ་མེད་པས་ལས་རླུང་ལོག །ཟང་ཐལ་ཡིན་པས་དངོས་པོ་ལོག །
གསལ་བ་ཡིན་ཕྱིར་སྟོང་པ་ལོག །ཡེ་ནས་རྟོགས་པས་བསྐྱེད་རིམ་ལོག །རྩོལ་
བ་མེད་པས་སྤྱོད་པ་ལོག །མ་བཙལ་བཞག་པས་སྒོམ་པ་ལོག །རང་གྲོལ་ཡིན་
པས་སྣང་བ་ལོག །མངོན་དུ་སྣང་བས་ལྟ་བ་ལོག །སྒྲ་ཚིག་མེད་པས་ཐ་སྙད་ལོག།
ཡོད་མ་མྱོང་བས་ཞེན་པ་ལོག །མེད་མ་མྱོང་བས་གཞན་ལྟོས་ལོག །གཟུང་དུ་
མེད་པས་བློས་བརྟགས་ལོག །ཉག་གཅིག་ཡིན་པས་གྲངས་མཐའ་ལོག །ཡོངས་
ལ་ཁྱབ་པས་གཞན་བྱུང་འགགས། །རང་ཤར་ཡིན་པས་མུན་པ་སངས། །སྙིང་པོ་
ཡིན་པས་ཆོས་སྐུར་ཁྱབ། །གསལ་བར་སྣང་བས་ལོངས་སྐུར་རྒྱས། །མ་བུར་
ཕྲད་པས་སྤྲུལ་སྐུར་བྱུང༌། །རྟོགས་སུ་ཡོད་པས་ཐབས་སུ་བྱུང༌། །བསམ་འདས་
ཡིན་པས་དྲན་པ་སངས། །རྟག་ཆད་མེད་པས་གྲུབ་མཐའ་རྫོགས། །ཞེས་སོ། །
དེས་ན་ཐུན་མོང་པ་ལ་གྲགས་པའི་ས་བཅུ་དང་ལམ་ལྔའི་སྤངས་རྟོགས་རྣམས་ཀྱང་
རིག་ པའི་ ཆོས་ ཉིད་ མངོན་ སུམ་ མཐོང་ བའི་ གནད་ ཀྱིས་ཇི་ ལྟར་ཉི་ མའི་དཀྱིལ་
65

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
འཁོར་ཤར་ནས་འཆར་བའི་རིམ་པས་མུན་པ་ནུབ་པ་དང་སྣང་བ་འཕེལ་བ་བཞིན་
སྒྲིབ་གཉིས་མ་སྤངས་རང་ངོར་དག་པས་གཞི་སྣང་གི་ཡོན་ཏན་རྣམས་རྩལ་རྫོགས་
ནས་མཐར་གྱིས་ཐོག་མའི་གཞི་དབྱིངས་ཀ་དག་ལྷུན་གྲུབ་རིན་པོ་ཆེའི་སྦུབས་སུ་
མངོན་པར་བྱང་ཆུབ་པ་ངོ་བོ་ཆོས་སྐུ། རང་བཞིན་ལོངས་སྐུ། ཐུགས་རྗེ་སྤྲུལ་སྐུ་
གསུམ་གྱི་བདག་ཉིད་དུ་བཞུགས་པ་སྟེ། ཐལ་འགྱུར་ལས། ཆོས་སྐུ་སྟོང་པའི་
རང་བཞིན་ལས། །ཡེ་ཤེས་མཁྱེན་པ་རྫོགས་པའི་ཆ། །ཤུགས་ཀྱིས་སེམས་ཅན་
རྣམས་ལ་འཆར། །དེ་མེད་འཁོར་འདས་ལྟེ་ཆད་པས། །མཁྱེན་པས་རིག་ཅིང་
གསལ་བའོ། །རང་རིག་གསལ་བའི་བདག་ཉིད་ལས། །རང་བཞིན་ཤུགས་ཀྱི་
ཐུགས་རྗེ་ཉིད། །མ་འགགས་འགག་པ་མེད་པའོ། །ཞེས་སོ། །ཐུགས་རྗེའི་ཆ་
དེ་ཉིད་ལས་སྐུ་གསུམ་གྱི་ཕྲིན་ལས་གདུལ་བྱ་ལ་བྱེད་པས་ལས་དང་ཉོན་མོངས་
པ་སྦྱངས་པས་སངས་རྒྱས་ཀྱི་སར་སྦྱོར་བའི་ལས་མཛད་པ་སྟེ། གདུལ་བྱའི་ཁམས་
དང༌། བག་ལ་ཉལ་བ་མཁྱེན་ནས་དེའི་དོན་འཚམས་པར་བྱེད་ཀྱང༌། འབད་
རྩོལ་མི་མངའ་བ། ཟླ་བའི་གཟུགས་ཆུ་སྣོད་དུ་འཆར་བ་ལྟ་བུ་སྟེ། རྒྱལ་བ་བྱམས་
པས། གདུལ་བྱའི་ཁམས་དང་འདུལ་བའི་ཐབས་དང་ནི། །གདུལ་བྱའི་ཁམས་
ཀྱི་འདུལ་བའི་བྱ་བ་དང་། །དེ་ཡི་ཡུལ་དང་དུས་སུ་གཤེགས་པ་ལ། །ཁྱབ་བདག་
རྟག་ཏུ་ལྷུན་གྱིས་གྲུབ་པར་འཇུག །ཅེས་པ་བཞིན་ནོ། །དེ་ལྟར་ཆེན་པོ་གསུམ་གྱི་
ཟབ་མོའི་དོན་ནི་རིག་པའི་ཆོས་ཉིད་དུ་རོ་གཅིག་པ་ཡིན་ཞིང༌། རྒྱ་ཆེ་བའི་དོན་སྣ་
ཚོགས་པ་ནི་དངོས་དང་བརྒྱུད་ནས་རྫོགས་པ་ཆེན་པོར་འཇུག་པའི་ཐབས་སམ་
ལམ་སྟེགས་སུ་གནས་པས་འདི་རྟོགས་པར་བྱེད་པའི་ཡན་ལག་ཏུ་འདུ་བ་ཡིན་ཏེ།
རྒྱལ་བ་མ་ཕམ་པས། ཕྲ་མོ་ཟབ་མོའི་ཚུལ་བསྟན་ནི། །སྦྲང་རྩི་རོ་གཅིག་པ་
བཞིན་ཏེ། །རྒྱ་ཆེ་སྣ་ཚོགས་ཚུལ་བསྟན་གང༌། །སྣ་ཚོགས་སྦུབས་སྙིང་བཞིན་
66

དགེ་པཎ་ཚེ་དབང་མཆོག་གྲུབ་བཀའ་འབུམ།
ཤེས་བྱ། །ཞེས་གསུངས་པ་དང༌། ཀ་མ་ལ་ཤཱི་ལས། མཚོན་བྱེད་ལྟ་བ་མ་
འགགས་པས། །གྲུབ་མཐའ་ཀུན་གྱི་བློར་མ་ཤོང་། །ལྟ་བ་རྒྱ་ཆེ་མཐའ་བྲལ་ཉིད།།
མཐའ་བཞིའི་སྐྱོན་དང་བྲལ་བས་ན། །གྲུབ་མཐའ་ཀུན་ལ་མི་གནས་པས། །ཡང་
དག་ལྟ་བར་ཡིད་ཆེས་བྱ། །ཞེས་གསུངས་པ་ལྟར་རོ། །བཞི་པ་སྨོན་ལམ་གྱིས་
མཐའ་བསྐྱུར་བ་ནི། འབྲས་བུ་རྒྱལ་པོའི་བཙན་ས་ཟིན་པར་ཤོག །ཞེས་པ་ནི་ལྟ་
མི་དང༌། ཉན་རང་གི་གནས་སྐབས་ཀྱི་འབྲས་བུ་དང༌། ཕར་ཕྱིན་ཐེག་པའི་རང་
ལམ་གྱི་སངས་རྒྱས་དང་། དེ་བཞིན་དུ་རྒྱུད་སྡེ་འོག་མ་རྣམས་ཀྱི་རྩོལ་བྱས་ཀྱི་འབྲས་
བུ་འདུས་བྱས་ཀྱི་ཁམས་སུ་གནས་པ་ལྟར་མ་ཡིན་པར། འདིར་ནི་གཞི་འདུས་མ་
བྱས་ཀྱི་གནས་ལུགས་ཇི་ལྟ་བར་ཤེས་པས་གནས་ལུགས་དེ་ཉིད་ལམ་དུ་བྱས་ནས་
བསྒོམ་པས་སྒྲིབ་གཉིས་རང་ངོར་སངས་སྟོབས་ཀྱིས་གཞི་ལ་གནས་པའི་ཡོན་ཏན་
མངོན་གྱུར་དུ་སངས་རྒྱས་པ་ནི་འབྲས་བུ་ཐམས་ཅད་ཀྱི་རྒྱལ་པོའམ་མཐར་ཐུག་པ་
སྟེ༑ དེ་ལ་བཙན་ས་ཟིན་པ་ནི་རྒྱལ་བུ་དམངས་སུ་འཁྱམས་པས་རྒྱལ་སྲིད་ཐོབ་པ་
ཕྱིར་མི་ལྡོག་པ་ལྟ་བུའོ། །ཐེག་པ་འོག་མ་རྣམས་སུ་རང་འབྲས་རེ་བསྟན་དུ་ཟིན་
པའང་དེ་དག་གི་བླ་ན་ཐོབ་བྱ་དང་བཅས་པའི་ཚུལ་དེ་ཡང་སློབ་དཔོན་སངས་རྒྱས་
ཡེ་ཤེས་ཞབས་ཀྱི་དེ་ཁོ་ན་ཉིད་སྒོམ་པ་འཇམ་དཔལ་དབྱངས་ཀྱི་ཞལ་ལུང་ལས།
རྫོགས་པ་ཆེན་པོ་ཡེ་ཤེས་སྤྱི་ཡི་གཟུགས། །ཡོངས་སུ་དག་སྐུ་རྡོ་རྗེ་འཆང་ཆེན་པོ།།
དཔལ་ལྡན་ཀུན་གྱི་ངོ་བོ་རིམ་གཉིས་འདིས། །སྡུག་བསྔལ་ལམ་བཅས་བསྐལ་བ་
གསུམ་དུ་ཡང་། །རང་གི་རྗེས་མཐུན་བྱང་ཆུབ་བླ་དང་བཅས། །ཐོབ་ནས་དེ་བདེ་
ཅུང་ཙམ་རབ་ཚོགས་པ། །རྣལ་འབྱོར་དེ་ཡིས་ཅི་ཕྱིར་དེ་མི་བསྒོམ། །ཞེས་པའི་
འགྲེལ་པར། རྫོགས་པ་ཆེན་པོ་ཞེས་པ་ནི། རིམ་པ་གཉིས་པའི་རིམ་པ་གཉིས་
པའོ། །དེའི་ཡེ་ཤེས་ནི་མེ་ལོང་ལྟ་བུ་ལ་སོགས་པ་ལྔའོ། །སྤྱི་གཟུགས་ཞེས་པ་
67

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།
ནི༑ དེ་རྣམས་ཀྱི་ཤིན་ཏུ་རྣམ་པར་དག་པའི་ཡོངས་སུ་དག་པ་སྟེ། དེ་བས་ན་
ཡོངས་སུ་དག་པའི་སྐུ་ཞེས་ཏེ་ཇི་བཞིན་པའི་འབྲས་བུའི་སྐུ་ཡིན་པས་ན་དེ་སྐད་དེ།
དེ་ཉིད་ལ། རྡོ་རྗེ་འཆང་ཆེན་པོ། ཞེས་སོ། །དཔལ་ལྡན་ཀུན་ཞེས་པ་ནི། རང་
གི་ཤེས་རབ་དང་ལྡན་པས་ན་སངས་རྒྱས་ཐམས་ཅད་ལ་བྱའོ། །དེ་ཉིད་དེ་ཐམས་
ཅད་ཀྱི་དོན་དམ་པ་དང༌། ཀུན་རྫོབ་ཀྱི་ངོ་བོའོ། །དེ་ཉིད་ལ་རིམ་པ་གཉིས་འདི་
ཞེས་ཏེ་རྫོགས་པའི་རིམ་པ་དེ་ཁོ་ནའོ། །ཞེས་སོ། །ལམ་རིང་བ་རྣམས་ཀྱིས་ཐབས་
ཆེ་བ་འདི་བསྒོམ་པར་གསུངས་པ་སྡུག་བསྔལ་ཞེས་པ་ལ་སོགས་པའོ། །སྡུག་བསྔལ་
ཞེས་པ་ནི། མགོ་སྦྱིན་པ་ལ་སོགས་པའི་སྒོ་ནས་ལམ་རྣམས་ལ་བསྐལ་བ་གསུམ་
དུ་ཡང་གསུངས་ཏེ། དད་པས་སྤྱོད་པ་དང་། དང་པོ་ནས་བདུན་པ་དང་། བརྒྱད་
པ་ནས་བཅུ་པའི་བར་དུ་གྲངས་མེད་པའི་བསྐལ་པར་རང་གི་རྗེས་སུ་མཐུན་པའི་
བྱང་ཆུབ་ཐོབ་ཀྱང་དེའི་གོང་ན་བླ་ན་མེད་པའི་སངས་རྒྱས་རྡོ་རྗེ་འཆང་ཆེན་ཡོད་
པས་ན་བླ་དང་བཅས། ཞེས་སོ། །གཞན་ཡང་ཡན་ལག་གི་སྒྲུབ་ཐབས་ཀུན་ཏུ་
བཟང་པོར་གཞི་ཡི་དངོས་པོ་གང་གིས་སྒོམ་པར་མི་བྱའོ། །ཞེས་སོགས་ཚིག་གིས་
ཀྱང་གསལ་བར་བསྟན་པ་བཞིན་ནོ། ་ །གསུམ་པ་མཇུག་གི་དོན་ལ། ཐུགས་
བཅུད་ཀློང་ཆེན་ཟབ་རྒྱ་ཡི། །མཐའ་སྡུད་སྨོན་ལམ་ཟབ་མོ་འདི། །བཀའ་སྲུང་
དྲང་སྲོང་རཱ་ཧུ་ལ། །བནྡེའི་ཚུལ་གྱིས་བསྐུལ་ནས་བཀོད། །ཟབ་དོན་སྤེལ་བ་དོན་
ཡོད་ཅིང༌། །རྟེན་འབྲེལ་སྨོན་ལམ་མཐར་ཕྱིན་ཕྱིར། །ནམ་མཁའི་སྙིང་པོས་བྱིན་
བརླབས་པའི། །ཀོང་སྨྱོན་སྦས་པའི་རིག་འཛིན་ལ། །ཟབ་རྒྱ་བཀྲོལ་ཏེ་གཏད་རྒྱ་
བྱས། །འགྲོ་དོན་ནམ་མཁའ་མཉམ་པར་ཤོག །ཅེས་པ་ནི། ཐུགས་གཏེར་རིན་
པོ་ཆེ་ཀློང་ཆེན་སྙིང་གི་ཐིག་ལེའི་མཐའ་སྡུད་གཞི་ལམ་འབྲས་བུའི་སྨོན་ལམ་ཟབ་
མོ་འདི་ཉིད་དྲང་སྲོང་ཆེན་པོ་རཱ་ཧུ་ལ་བནྡེའི་ཚུལ་གྱིས་རིག་འཛིན་ཆེན་པོ་ཀློང་ཆེན་
68

དགེ་པཎ་ཚེ་དབང་མཆོག་གྲུབ་བཀའ་འབུམ།
ནམ་མཁའི་རྣལ་འབྱོར་ལ་སྐུལ་མ་ཞུས་ནས་བཀོད་པ་ཡིན་ཞིང་གནུབས་ཀྱི་དགེ་
སློང་ནམ་མཁའི་སྙིང་པོས་བྱིན་གྱིས་བརླབས་ཤིང་རྗེས་སུ་བཟུང་བའི་ཀོང་སྨྱོན་-པ་
ཏི་སྔགས་འཆང་ཡིན་ནམ། སྦས་པའི་རྣལ་འབྱོར་གང་ལ་ཟབ་མོའི་བཀའ་རྒྱ་བཀྲོལ་ཏེ།
སྨོན་ལམ་གཏད་རྒྱས་བཏབ་སྟེ་སྩལ་བ་ལགས་སོ། །དེ་ལྟར་ཆོས་དབྱིངས་དམ་པའི་
རྗེས་འགྲོ་ཡོན་ཏན་མི་ཟད་ནམ་མཁའི་གཏེར། །ཐུབ་པའི་ཕྲིན་ལས་དཔག་དཀའི་
རླབས་ཕྲེང་དུ་མའི་ཡོངས་བཀང་གངས་ཆེན་མཚོ། །གཞི་ལམ་འབྲས་བུའི་ཚུལ་
གྱིས་མཚོན་གྱུར་ལེགས་བཤད་ཡིད་བཞིན་དབང་པོའི་ཆར། །འབེབས་བྱེད་འདི་
ནི་ཀུན་མཁྱེན་སྤྱོད་ཡུལ་ལྷ་ཀླུ་མི་ཡི་དབང་པོའི་མིན། །གང་དེ་ཅུང་ཟད་བརྗོད་
པའི་དགེ་བ་ཐོབ་དེས་བདག་དང་འགྲོ་ཀུན་གྱི། །མཐའ་དག་སེམས་ཀྱི་རྙོག་མ་
རབ་ཞི་ཡེ་ཤེས་ཉི་ཟླའི་སྣང་བ་ཡིས། །སོ་སོ་རང་རིག་ཞི་བའི་གནས་ཐོབ་རྣམ་
ཀུན་མཆོག་ལྡན་ཀུན་ཏུ་བཟང་། །སྐུ་དང་ཡེ་ཤེས་འདུ་འབྲལ་མེད་པས་སེམས་
ཅན་མ་ལུས་དོན་བྱེད་ཤོག །ཅེས་རྫོགས་པ་ཆེན་པོའི་གཞི་ལམ་འབྲས་བུའི་སྨོན་ལམ་གྱི་དོན་གསལ་བར་
བཤད་པ་འདི་ཉིད་ཐོག་མར་ས་སྐྱོང་མིའི་དབང་ཕྱུག་དམ་པའི་བཀས་བསྐུལ་ཞིང་། སླད་ནས་རྡོ་རྗེ་འཛིན་པ་ཚོགས་གཉིས་
པའི་གསུང་གིས་ཡང་ཡང་བསྐུལ་ངོར་ཀུན་མཁྱེན་ཆོས་ཀྱི་རྒྱལ་པོའི་མན་ངག་གི་དགོངས་པ་བཞིན་དུ་རྫོགས་ཆེན་གྱི་མཚན་
ཙམ་ལ་མོས་པ་ལམ་དུ་བྱེད་པ་འགྱུར་མེད་ཚེ་དབང་མཆོག་གྲུབ་ཀྱིས་རང་གནས་བསམ་གཏན་གྱི་ཁང་བུར་སྦྱར་བ་འགྲོ་ལ་
ཕན་པར་གྱུར་ཅིག སརྦ་མངྒ་ལཾ།། །།
699

སྔ་འགྱུར་ཀཿཐོག་བཅུ་ཕྲག་རིག་མཛོད་ཆེན་མོའི་དཔེ་ཚོགས།